**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Δικηγόρων (Τροποποιητικός) (Αρ. 3) Νόμος του 2023»**

**Παρόντες:**

Νίκος Τορναρίτης, πρόεδρος Χριστιάνα Ερωτοκρίτου

Φωτεινή Τσιρίδου Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης Κωστής Ευσταθίου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 10, στις 24 και την 31η Ιανουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Η Αρχιπρωτοκολλητής, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι στο στάδιο της συζήτησης παρευρέθηκε επίσης το μέλος της επιτροπής κ. Γιώργος Κουκουμάς.

Σκοπός του νόμου που προτείνεται, προς συμμόρφωση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006 σχετικά με τις υπηρεσίες στην εσωτερική αγορά», είναι η τροποποίηση του περί Δικηγόρων Νόμου, ώστε για την εγγραφή προσώπου στο Μητρώο των Δικηγόρων και έκδοση της ετήσιας άδειας άσκησης του δικηγορικού επαγγέλματος να μην απαιτείται η προϋπόθεση της συνήθους διαμονής στην Κυπριακή Δημοκρατία. Επιπρόσθετα, με το νομοσχέδιο παρέχεται η εξουσία στον Γενικό Εισαγγελέα να κρίνει αν συντρέχουν λόγοι για μη απασχόληση στο γραφείο του προσώπου το οποίο δεν μπόρεσε να τύχει άσκησης σε γραφείο δικηγόρου που ασκεί το επάγγελμα τουλάχιστον από πενταετίας.

Στο πλαίσιο της συζήτησης, η εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι η Ευρωπαϊκή Επιτροπή απέστειλε στην Κυπριακή Δημοκρατία στις 14 Ιουλίου 2023 Συμπληρωματική Αιτιολογημένη Γνώμη, επειδή κρίθηκε ότι η απαίτηση για συνήθη διαμονή στην Κυπριακή Δημοκρατία, όπως προβλέπεται στις διατάξεις του άρθρου 4 του υπό τροποποίηση νόμου, για σκοπούς εγγραφής προσώπου στο Μητρώο των Δικηγόρων αντιβαίνει στο άρθρο 14 της Οδηγίας 2006/123/ΕΚ.

Περαιτέρω, η ίδια ενημέρωσε την επιτροπή ότι η πρόνοια για παροχή της δυνατότητας στον Γενικό Εισαγγελέα της Δημοκρατίας να αποφασίζει κατά πόσο συντρέχουν λόγοι για μη απασχόληση προσώπου στο γραφείο του ως ασκούμενου δικηγόρου συμπεριλήφθηκε στο υπό εξέταση νομοσχέδιο κατόπιν σχετικής απόφασης του Νομικού Συμβουλίου, καθώς παρατηρήθηκαν περιπτώσεις κατά τις οποίες αιτήθηκαν να τύχουν άσκησης στο Γραφείο του Γενικού Εισαγγελέα της Δημοκρατίας πρόσωπα τα οποία είχαν καταδικαστεί για ποινικά αδικήματα.

Μέλη της επιτροπής εξέφρασαν προβληματισμό αναφορικά με την προτεινόμενη πιο πάνω δυνατότητα του Γενικού Εισαγγελέα της Δημοκρατίας, καθώς, ως ανέφεραν, στις περιπτώσεις που έχουν εξαντληθεί τα περιθώρια για πραγματοποίηση της άσκησης σε γραφείο δικηγόρου ο οποίος ασκεί το επάγγελμα τουλάχιστον από πεvταετίας, ενδεχομένως με αυτό τον τρόπο να στερείται από ενδιαφερόμενο δικηγόρο κάθε δυνατότητα πραγματοποίησης της άσκησής του, η ολοκλήρωση της οποίας αποτελεί προϋπόθεση για την εξασφάλιση της άδειας άσκησης του δικηγορικού επαγγέλματος.

Συναφώς, οι εκπρόσωποι του Υπουργείου Δικαιοσύνης και Δημοσίας Τάξεως, στη βάση της πιο πάνω παρατήρησης, υπέβαλαν στην επιτροπή αναθεωρημένο κείμενο του νομοσχεδίου, με ημερομηνία 24 Ιανουαρίου 2024, στο οποίο περιλήφθηκε πρόνοια σύμφωνα με την οποία η απόφαση του Γενικού Εισαγγελέα της Δημοκρατίας για μη απασχόληση ασκουμένου δικηγόρου στο γραφείο του υπόκειται σε ένσταση ενώπιον του Νομικού Συμβουλίου.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου, όπως αυτό έχει τελικά τροποποιηθεί σύμφωνα με τα πιο πάνω, κατά τη συζήτησή του στην ολομέλεια του σώματος.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Δικηγόρων (Τροποποιητικός) Νόμος του 2024».

12 Φεβρουαρίου 2024

Αρ. Φακ.: 23.01.064.193-2023

ΑΟΛ/ΚΣ/MV/ΝΚ